చమురు మంటకు ఎగిసిన ద్రవ్యోల్బణం
- నాలుగు నెలల గరిష్టానికి డబ్ల్యూపీఐ
- మూడు నెలల ఎగువకు చేరిన సీపీఐ
న్యూఢిల్లీ: ముడి చమురు ధరల మంటకు గత నెలలో టోకు, రిటైల్‌ ద్రవ్యోల్బణాలు పెరిగాయి. టోకు ధరల ఆధారిత ద్రవ్యోల్బణం (డబ్ల్యూపీఐ) నాలుగు నెలల గరిష్టాన్ని తాకగా.. వినియోగదారు ధరల ఆధారిత రిటైల్‌ ద్రవ్యోల్బణం (సీపీఐ) మూడు నెలల గరిష్టానికి ఎగిసినట్టుగా సర్కారు గణాంకాలు చెబుతున్నాయి. పెట్రోల్‌, డీజిల్‌, కూరగాయలు, పండ్ల ధరలు పెరగడంతో గత (ఏప్రిల్‌) నెలలో టోకు ధరల ఆధారిత ద్రవ్యోల్బణ సూచీ పెరిగింది. సోమవారం ప్రభుత్వం విడుదల చేసిన గణాంకాల ప్రకారం.. ఏప్రిల్‌ నెలలో టోకు ద్రవ్యోల్బణం 3.18 శాతంగా నమోదైంది. అంతకుముందు మార్చి నెలలో ఇది 2.47శాతంగా ఉంది.గతేడాది ఏప్రిల్‌లో డబ్ల్యూపీఐ 3.85 శాతంగా నమోదైంది. ద్రవ్యోల్భణం పెరగడానికి అంతర్జాతీయంగా ముడి చమురు ధరలు పెరగడం.. దేశీయంగా పెట్రోల్‌, డీజిల్‌ ధరలు భగ్గుమనడమే కారణమని ప్రభుత్వ తన వివరణలో పేర్కొంది.
రిటైల్‌ ద్రవ్యోల్బణానిది అదే బాట..
మరోవైపు ఏప్రిల్‌ నెలలో రిటైల్‌ ద్రవ్యోల్బణం కూడా పెరిగింది. మార్చిలో 4.28 శాతంగా ఉన్న రిటైల్‌ ద్రవ్యోల్బణం ఏప్రిల్‌ నాటికి 4.58 శాతానికి చేరుకున్నట్టుగా సర్కారు సోమవారం తెలిపింది.
మీ స్నేహితులకు రికమెండ్ చెయ్యండి